سانجاق هفتهلیگینین 10-نجو ساییندا یاییملانان باش سؤز:
بیر جامعهده، انسانلارین
بللی اولایلار (پدیدهلر) قارشیسیندا نئجه داورانمالارینی تعریف و تعیین ائدیب،
ائله داورانماغا مجبور ائدن قوراللارا (قانونلارا) سوسیال نورم دئییلیر. انسانلارین
داورانیشلارینی محدودلاشدیران بویوروق و یاساقلاردان اولوشان نورملار، توپلومون
دهیر اؤلچوسو ساییلاراق، نظمینی،
کنترولونو و داواملیلیغینی ساغلایار.
اجتماعی نورملار ایکی
قولا آیریلیر:
1- یازیلمیش یا رسمی
نورملار (قانونلار کیمی)
2- یازیلمامیش نورملار؛
تؤره (عرف)، عادت، گؤرهنک (رسوم)، دین قوراللاری، اخلاق قوراللاری، گؤرگو
(آداب) قوراللاری
بوتون
دهیرلر نسبیدیرلر. بیر جامعهده دهیر و نورم ساییلانلار، باشقا توپلومدا دهیرسیزلیک
یا دا آنورماللیک ساییلا بیلر. هر
بیریمیز، آیری بیر یئرده، آیری بیرمدنیت وکولتورله دنیایا گلسهیدیک، ایندی باشقا
شئیلر بیزیم اوچون دهیر ساییلاردی.
بئله ایسه، گرچک دهیرلری، گرچک اولمایانلاردان نئجه سئچیب، یاشامیمیزی اونون
اساسیندا دوزهنلمهلیییک؟! گؤرونور اؤنوموزده بیر یولدان آرتیق قالمیر، او دا
ذهنیمیزی انسان و انسانلیق یؤرونگهسینه (مدارینا) عیارلاماقدیر. یعنی انسانین
جسمینین ده روحونون دا سایقین (محترم) اولماسینی قاوراییب، اونا اینانمالیییق.
هئچ بیر انسان جسمی و روحی درد چکیب، اینجیمهیی سئومز. بونا اساسا، انسانلاری
اینجیدن هر بیر داورانیش یا دانیشیق، هر سببه، هر زامان و هر قوشول آلتیندا یانلیشدیر
و قینانیر. کیمسهیه اولومسوز داورانمامالی،
بیزه ده اولومسوز داورانیلماسینا اذن وئرمهمهلیییک.
هر بیر
قازانجی اؤزونه ایستهین، هر ایشده یالنیز اؤز منفعتینی گودن، اؤزوندن گوجسوزلری
یا پولسوزلاری تحقیر ائلهییب، اونلارا خور باخان، هر علته گؤره بیر انسانین روحی
یا دا جسمی اذیتینه سبب اولان، جمعی گلیشمهیه، جمعی گلهجهیه، جمعی منفعتلره
اؤنم وئرمهین بیریسی، دئمک انسانلیق مقامیندان اوزاقدا گزیر هله. دهیرلری مطلق
و دهییشیلمز بیلنلر بیزیم ده جامعهمیزده
آز دئییل. بئله جامعهلرده انسانلیغین سؤنوکلنمهسینه یاس توتمالی.
انسان
و انسالیق دهیرلرینه اینانمالی، داورانیش، دانیشیق و یؤنتملری انسانیت یؤرونگهسینه
عیارلاماق گرک.
نوع مطلب :
برچسب ها :
لینک های مرتبط :
azb_Arab azb_Arab azb_Arab azb_Arab azb_Arab azb_Arab azb_Arab kas_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab prs_Arab azb_Arab azb_Arab azb_Arab prs_Arab azb_Arab azb_Arab kas_Arab pes_Arab prs_Arab